Document ID: 31985R2032

*****
ΚΑΝΟΝΙΣΜΟΣ (ΕΟΚ) αριθ. 2032/85 ΤΗΣ ΕΠΙΤΡΟΠΗΣ
της 23ης Ιουλίου 1985
που τροποποιεί τον κανονισμό (ΕΟΚ) αριθ. 2393/84 περί χορηγήσεως ενισχύσεως για τη χρησιμοποίηση κατά την οινοποίηση συμπυκνωμένων γλευκών σταφυλής και συμπυκνωμένων διορθωμένων γλευκών σταφυλής για την αμπελουργική περίοδο 1984/85
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 14 παράγραφος 4 και το άρθρο 65,
Εκτιμώντας:
ότι ο κανονισμός (ΕΟΚ) αριθ. 2393/84 της Επιτροπής (3) προβλέπει στο άρθρο 4 ότι η ενίσχυση πληρώνεται στον παραγωγό το αργότερο στις 31 Αυγούστου 1985, εκτός από περίπτωση ανωτέρας βίας ή από περίπτωση που έχει αρχίσει μια διοικητική έρευνα όσον αφορά το δικαίωμα για ενίσχυση·
ότι αποδεικνύεται πως για λόγους διοικητικών δυσχερειών που συνδέονται με αναδιαρθρώσεις που λαμβάνουν χώρα σε ορισμένους οργανισμούς παρεμβάσεως, ορισμένα κράτη μέλη δεν θα είναι σε θέση να τηρήσουν την ημερομηνία αυτή· ότι ενδείκνυται να παραταθεί επίσης η ημερομηνία λήξεως των ανακοινώσεων που πρέπει να απευθύνουν τα κράτη μέλη προς την Επιτροπή κατά την έννοια του άρθρου 6 του ιδίου κανονισμού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2393/84 τροποποιείται ως εξής:
1. Στο άρθρο 4, η ημερομηνία της «31ης Αυγούστου 1985» αντικαθίσταται από την ημερομηνία της «30 Σεπτεμβρίου 1985».
2. Στο άρθρο 6, η ημερομηνία της «31ης Οκτωβρίου 1985» αντικαθίσταται από την ημερομηνία της «30ης Νοεμβρίου 1985».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιουλίου 1985.

Labels: 17
19